**Az Innovációs és Technológiai Minisztérium egyedi támogatási lehetőséget hirdet 2018. évben** a Zöldgazdaság Finanszírozási Rendszer (ÁHT: 338306) fejezeti kezelésű előirányzat terhére 5 (öt) milliárd Ft értékben (a továbbiakban: támogatás) a víziközmű rendszereket működtető infrastruktúra tekintetében energiatakarékos eszközök, berendezések beszerzésére, technológiák alkalmazására, továbbá megújuló energetikai beruházásokra, melyek az energiatakarékosság fokozását és az üvegházhatású gázkibocsátás csökkentését eredményezik.

**A támogatás igénybevételére jogosultak köre**

A Magyar Energetikai és Közmű-szabályozási Hivatal által kiadott hatályos víziközmű-szolgáltatói engedéllyel és működési engedéllyel rendelkező gazdasági társaság ellátásért felelőssel közösen alkotott konzorciuma (a továbbiakban: Pályázó/Kedvezményezett) azzal, hogy a támogatásból megvalósuló eszközbeszerzés következtében kicserélt víziközmű-elemek tulajdonjogi helyzete változatlan marad.

**A fejlesztés teljes költségének összetétele**

A támogatással érintett, eszközbeszerzésre irányuló fejlesztés teljes költsége 50 % önrészből (saját forrás) és 50 %, de legfeljebb 250 millió Ft vissza nem térítendő támogatásból (a továbbiakban: támogatás) áll. A támogatás a Támogatói okirat felek által történt aláírást követő 30 (harminc) napon belül kerül folyósításra.

A támogatással érintett, megújuló energetikai korszerűsítés megvalósulását célzó beruházás a teljes támogatási igény 20 %-a, legfeljebb 50 millió Ft összeg mértékben támogatható.

A támogatási igény értékelése során a fejlesztéshez nem kapcsolódó, vagy túlárazott költségek levonásra kerülhetnek.

# **Támogatható tevékenységek köre**

Az egyedi támogatás keretében az alábbi eszközbeszerzéshez kapcsolódó tevékenységek támogathatóak:

* Nem megfelelő hatásfokú szivattyúk cseréje, mely a meglévő állapothoz képest energetikai szempontból legalább 10 %-os megtakarítást eredményez.
* Szennyvíztisztító-telepi fúvóberendezések cseréje, mely a meglévő állapothoz képest energetikai szempontból legalább 5 %-os megtakarítást eredményez.
* Szennyvíziszap-víztelenítő berendezések cseréje, mely a meglévő állapothoz képest energetikai szempontból legalább 5 %-os megtakarítást eredményez.
* A technológiához kapcsolódó meghajtók beszerzése/cseréje, mely a meglévő állapothoz képest energetikai szempontból legalább 10 %-os megtakarítást eredményez.
* A hajtás szabályzás eszközei (frekvenciaváltók) beszerzése/cseréje, mely a meglévő állapothoz képest energetikai szempontból legalább 10 %-os megtakarítást eredményez.
* Amennyiben a támogatható szivattyú cserék, fúvó cserék, vagy víztelenítő berendezés cserék meghajtók beszerzésével/cseréjével, vagy hajtás szabályozók beszerzésével/cseréjével párosulnak, a fejlesztéssel a meglévő állapothoz képest energetikai szempontból legalább 15 %-os megtakarítást kell elérni.
* Biogáz felhasználás hatékonyságának javítása, mely a meglévő állapothoz képest energetikai szempontból legalább 10 %-os megtakarítást eredményez.
* Technológiai villamosenergia-mérő eszközök beszerzése, technológiai villamosenergia-mérő rendszer kialakítása, mely a meglévő állapothoz képest energetikai szempontból legalább 10 %-os megtakarítást eredményez.

Támogatható továbbá energia-megtakarítást eredményező, napelemes rendszer telepítését megvalósító tevékenységek az alábbiak szerint:

* Napelemek alkalmazása autonóm (hálózatra nem kapcsolódó) villamosenergia-termelés céljából, kizárólag víziközmű-rendszerhez kapcsolódóan.

Csak és kizárólag olyan rendszerek kiépítése támogatható, melyek megfelelnek a megújuló energiát termelő berendezések és rendszerek beszerzéséhez és működtetéséhez nyújtott támogatások igénybevételének műszaki követelményeiről szóló 55/2016. (XII. 21.) NFM rendeletben foglalt előírásoknak.

Csak és kizárólag a villamos energia termelői oldal támogatható, napelemes rendszer esetén az inverter kimeneti részéig. Támogathatóak továbbá a szabályozáshoz és méréshez szükséges eszközök.

A megújuló energiát hasznosító rendszerek kiépítése, bővítése csak abban az esetben támogatható, ha azok kizárólag a fejlesztésben érintett víziközmű-rendszer energia-ellátását szolgálják, és a rendszer megfelel a tervezéskor hatályos hazai jogszabályokban foglalt elvárásoknak.

A napelemes rendszer csatlakozási teljesítményét legfeljebb 20%-kal haladhatja meg a beépített napelemek összesített névleges teljesítménye. A csatlakozási teljesítmény a hálózatra kapcsolódó inverter(ek) összesített névleges hálózati csatlakozási teljesítménye.

**A Támogatás benyújtásának feltételei**

A támogatási igény kizárólag magyar nyelven nyújtható be 2019. február 01-től 2019. február 28-ig tartó időszakban elektronikusan az adatok.kkszf@itm.gov.hu e-mail címre **és** postai úton az Innovációs és Technológiai Minisztérium 1441 Budapest, Pf.: 88. címére. A borítékra kérjük ráírni, hogy „Támogatási igény Zöldgazdaság Finanszírozási Rendszer terhére - Kiemelt Közszolgáltatások Főosztálya részére”.

**Benyújtandó dokumentumok köre**

* Az „Egyedi támogatás igénylése” című adatlap, melyet cégszerű aláírást követően elektronikusan pdf formátumban kérünk benyújtani.
* Az egyedi támogatási kérelmet aláíró személy aláírási címpéldánya/banki bejelentő kartonja.
* Költségterv.
* Tervezői nyilatkozat.

**Elszámolható költségek köre**

A támogatási igényhez kapcsolódó vállalkozói/kivitelezői szerződésben szereplő költségeknek a benyújtandó költségterv szerint részletezettnek kell lenniük. Az áraknak magyar fizetőeszközben (forintban) kell szerepelniük. Állami támogatás kizárólag a kereskedelmi forgalomból beszerzett új berendezések, készülékek és anyagok beépítésére folyósítható. Kizárólag energia-megtakarítást eredményező (elismert) építési termékek és berendezések beépítéséhez közvetlenül kapcsolódó kiadások számolhatóak el.

**El nem számolható költségek köre**

Nem számolhatók el azok a költségek, amelyek a támogatási igény szerinti cél megvalósításával nincsenek közvetlen kapcsolatban, továbbá nem szolgálnak energia-megtakarítást. Ezek a költségek különösen, de nem kizárólagosan az alábbiak:

* a támogatási kérelem elkészítéséhez kapcsolódó ráfordítások (pl.: támogatási kérelem írása, a fejlesztés lebonyolítása, a támogatási kérelem sokszorosításának költségei, stb.);
* szállítási díj, kiszállási díj;
* területfoglalási díj, munkaterület őrzési költségei;
* raklap bérleti díj, raktározási költségek;
* átépítés, átalakítás, bővítés költségei;
* pénzügyi szolgáltatások költségei;
* műszaki tartalék;
* műszaki ellenőri költségek;
* reklámtábla elhelyezése;
* az egyedi támogatási kérelem benyújtását megelőzően vásárolt eszközök, berendezések;
* használt eszközök, berendezések beszerzésének és beszerelésének költségei.

**A miniszteri döntés meghozatala**

Az egyedi támogatási kérelmek a beérkezés sorrendjében folyamatosan kerülnek feldolgozásra.

Az egyedi támogatási kérelmekkel kapcsolatos miniszteri döntés meghozatalára várhatóan 2019. június 30. napjáig kerül sor. Hiánypótlásra egy alkalommal, az arra irányuló felhívástól számított 5 (öt) napon belül van lehetőség. A Támogatói okirat 2019. július 31. napjáig kerül kiállításra.

**A fejlesztés megkezdése, megvalósítása, befejezése**

A támogatást igénylőnek a támogatott fejlesztést a támogatási összeg folyósításának napjától számított 2 éven (24 hónapon) belül meg kell valósítania.

A fejlesztés befejezésének időpontjaként az átadás-átvételi jegyzőkönyv és teljességi nyilatkozat kiállítási dátumát szükséges figyelembe venni. Több Kivitelező esetén az utolsó kiállított átadás-átvételi jegyzőkönyv és teljességi nyilatkozat kelte a fejlesztés befejezésének időpontja.

**Elszámolás a támogatási összeggel**

Az egyedi támogatás felhasználásáról **szakmai beszámolót és pénzügyi elszámolást kell készíteni**, melyet a fejlesztés befejezését követő 60 (hatvan) napon belül szükséges benyújtania Támogatás igénylésének feltételei cím alatt meghatározott címre. A szakmai beszámolónak tartalmaznia kell egyebek mellett a gépselejtezési jegyzőkönyvet, továbbá a támogatással összefüggő beruházást megelőző és a beruházást követő új fogyasztási adatokat.

**Fenntartási időszak**

A Támogatást igénylő a támogatásból megvalósuló fejlesztés fenntartását a Támogatási igényben megjelölt helyen 3 (három) évig köteles biztosítani. A fenntartási időszak kezdete a fejlesztés befejezésének időpontja. A Támogatást igénylő a fenntartási időszakban minden év március 31-ig Fenntartási jelentést, a harmadik fenntartási év lezárásakor pedig Záró fenntartási jelentést készít, melyet az „Elszámolás a támogatási összeggel” cím alatt szereplő helyszínre küld el.

A támogatással kapcsolatban felvilágosítás kérhető az adatok.kkszf@itm.gov.hu e-mail címen.